Александър Пушкин
О, не, аз не ценя насладата безумна…

Превод от руски: Петър Велчев, 2008

chitanka.info

О, не, аз не ценя насладата безумна…[0]

О, не, аз не ценя насладата безумна,

екстаза на страстта възторжена и шумна,

когато с вик и стон в среднощната тъма

вакханка гърчи се под мен като змия

и впила с жар уста тъй сладостно-отровни,

ме тласка към мига на тръпките върховни!

О, как, смиренице, по-мила си за мен!

И как мъчително се чувствам с теб блажен,

когато след молби горещи, упорити

отдаваш ми се ти, ала без страст в очите,

свенливо-сдържана приемаш ти едва

възторга ми, мълчиш, извърнала глава,

след туй все повече към мене се притискаш —

и буйната ми страст споделяш, без да искаш!

1831

[0] Стихотворението е посветено на съпругата на поета Наталия Гончарова. Както и много други негови творби, то е диалог на Пушкин със самия себе си. Същевременно е своего рода полемика с едно стихотворение на К. Батюшков, където се отдава предпочитание на жената, обиграна в любовното изкуство. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.